«Դողան Հոլդինգի» մի մաս էր կազմում նաև Yaysat ընկերությունը, որը Turkuvaz ընկերության հետ միասին իրականացնում էր Թուրքիայի տարածքում տպագիր մամուլի բաշխումը։ Turkuvaz-ը պատկանում է վերոնշյալ Sabah-ի սեփականատերերին։ Նոր իրադրության պայմաններում իշխանությունները հնարավորություն ունեն վերահսկելու տպագիր մամուլի բաշխումը, քանի որ ցանկացած պահի արդեն իսկ տպագրված թերթը պարզապես կարող է չտարածվել, կամ էլ այնքան բարձր գին սահմանվել, ինչը ձեռնատու չի լինի թերթ և ամսագիր հրատարակողին։ Սա էլ իր հերթին նշանակում է, որ այն պարբերականները, որոնք քիչ տպաքանակ կունենան, ավելի քիչ ֆինանսական օժանդակություն կստանան Թուրքիայի պետական «Մամուլի և հայտարարությունների միության» կողմից, որը կոչված է աջակցելու ազատ մամուլի գործունեությանը Թուրքիայում։